作者:杜牧
標題:奉送中丞姊夫儔自大理卿出鎮江西敘事書懷因成十二韻
內容:惟帝憂南紀，搜賢與大藩。梅仙調步驟，庾亮拂櫜鞬。一室何勞掃，三章自不冤。精明如定國，孤峻似陳蕃。灞岸秋猶嫩，藍橋水始喧。紅旓掛石壁，黑槊斷雲根。滕閣丹霄倚，章江碧玉奔。一聲仙妓唱，千里暮江痕。私好初童稚，官榮見子孫。流年休掛念，萬事至無言。玉輦君頻過，馮唐將未論。庸書酬萬債，竹塢問樊村。